משה סעדה

משה סעדה (נולד ב-14 בספטמבר 1972, ז' בתשרי ה'תשל"ג) הוא עורך דין ישראלי וחבר הכנסת מטעם מפלגת הליכוד. שימש כשבע שנים כסגן מנהל המחלקה לחקירות שוטרים, מתוכן בשנה אחת היה ממלא מקומו של מנהל המחלקה, אורי כרמל, בשל מצבו הרפואי.

 רקע 
סעדה נולד וגדל במושב רמות מאיר למשפחה בת שלושה אחים ואחות. אביו היה הרב נסים סעדה, שנולד בתוניס לקהילת יוצאי טריפולי (דקה – 0:42), ושימש רב המושב ורב מועצה אזורית גזר. אמו, מלכה סעדה, לבית משפחת בן דהן, היא ילידת מרוקו שעבדה כגננת. למד בתלמוד תורה חרדי, והיה חניך בתנועת הנוער העובד והלומד. לאחר מכן למד בישיבה תיכונית ובישיבת ההסדר שעלבים. בשירותו הצבאי שרת כלוחם בחטיבת הנח"ל.

אחיו הוא הרב אילן סעדה, רב המועצה אזורית גזר, רב המושב רמות מאיר.

אביו ניסים נפטר מסרטן ובנו, אוריאל ניסים, קרוי על שמו.

 קריירה 
 במחלקה לחקירות שוטרים 
משה סעדה עשה את כל דרכו המקצועית במחלקה לחקירות שוטרים (מח"ש) בפרקליטות המדינה. התמחה תחת מנהלי מח"ש ערן שנדר, הרצל שבירו וסגנו מומי למברגר. במהלך כהונתו במח"ש סעדה היה מעורב בתיקים שונים, דוגמת פרשת השוטרים הנוקמים ופרשת הניצבים, התנהגות המשטרה בעת פינוי עמונה, ניהול תיק מנשה ארביב והרב יאשיהו פינטו, פרשת רונאל פישר ורות דוד, פרשת סבג וכן היה מעורב ברמות שונות בתיקים פליליים של שוטרים רבים. אחת הסיבות המרכזיות לקריסת חלק ניכר מכתב האישום פרשת רונאל פישר הייתה מזכר שסעדה חתם עליו בעת שכיהן כסגן ראש מח"ש. במזכר נרמז כי מתנהל משא ומתן עם רפ"ק ערן מלכה להפיכתו לעד מדינה, מסמך שהתגלה רק שנים לאחר מכן והוביל לפסילת עדותו. בעקבות מחדלים אלה, לצד כשלים נוספים בניהול החקירה, נמחקו 11 מתוך 14 האישומים שהוגשו נגד פישר. בינואר 2026 קבע בית המשפט בגזר הדין במשפטו של פישר כי סעדה, ששימש ראש זרוע החקירות במח"ש בעת חקירת החשדות נגד פישר, והחוקר דובי שרצר, הסתירו ראיות, הטעו את בית המשפט, הביאו להחלטות שיפוטיות על בסיס פריטי מידע מוטעים, מסרו בבית המשפט עדות שאינה מהימנה, בניגוד לראיות ברורות שנתגלו מאוחר יותר, ופגעו קשות בניהול המשפט;;ת"פ (י-ם) 28759-05-15 מדינת ישראל נ' מלכה, ניתן ב-13 בינואר 2026, באתר "נבו".

סעדה שימש כסגן מנהל המחלקה, וב-2016 מילא בפועל את מקומו של מנהל המחלקה אורי כרמל, בשל מצבו הרפואי. לאחר פרישת כרמל פרקליטים במח"ש המליצו למנותו כמנהל, אך לבסוף נבחרה קרן בר-מנחם. בשנת 2020 הגיש מועמדות לפרקליט המדינה, אך נודע לו על כוונת הממונים עליו לפטרו על רקע חשדות לקשרים מוסתרים עם השר לביטחון פנים. בשל כך סעדה עתר לבג"ץ בבקשה לעכב את הליך מינוי פרקליט המדינה עד להכרעה בעניינו, אך עתירתו נדחתה על הסף. בהמשך תבע בבית הדין האזורי לעבודה תביעה לפיצוי בסך 500,000 ש"ח על התעמרות בעבודה, בשל עמדותיו בתיקי נתניהו ובפרשת אום אל-חיראן. בנובמבר 2024 התביעה הסתיימה בפשרה לפיה סעדה יפוצה ב-110 אלף ש"ח. לסעדה נערך שימוע שבסופו פוטר רשמית. סעדה ערער, אך משך את הערעור בטרם השיבה המדינה, כדי שיוכל להתמודד בבחירות לכנסת העשרים וחמש, בכך הושלם הליך הפיטורים.

לאחר פיטוריו ביקר את ראשי מערכת אכיפת החוק בראיון לעמית סגל. פרקליטות המדינה פרסמה הודעה לפיה טענותיו של סעדה נובעות מרצונו לבוא חשבון עם המערכת ועם העומדים בראשה. ערן שנדר, פרקליט המדינה וראש מח"ש לשעבר, תמך בחלק מטענותיו, אך חלק עליו בנוגע לחקירות נתניהו. בהמשך פרסמו ראשי מח"ש לשעבר הרצל שבירו ואורי כרמל מכתב גיבוי לפועלו של סעדה בכהונתו תחתם.

סעדה נמנה עם עדי ההגנה במשפט נתניהו.

 קריירה פוליטית 
בכניסתו לפוליטיקה עמדו בפני סעדה הצעות לשריון בסיעותיהם של בצלאל סמוטריץ', איילת שקד ואיתמר בן גביר. לאחר מכן, פורסם כי שוטרים ושוטרים לשעבר פעלו כנגד שיבוצו באחת מרשימות הימין לכנסת, בטענה כי במסגרת תפקידו במח"ש ביצע מעשים בלתי חוקיים ושיבש הליכי חקירה. לבסוף שובץ על ידי בנימין נתניהו במקום ה-28 ברשימת הליכוד ונבחר לכנסת.

ביולי 2023 ועדת האתיקה אסרה עליו לקדם חוק נגד מח"ש בשל ניגוד עניינים. ממפקדי מח"ש בעבר הרצל שבירו ואורי כרמל התנגדו להצעה.

ב-2024 נחשפו מכתבי איומים נגדו ונגד משפחתו. ביוני אותה שנה הודח מוועדת החוקה יחד עם חברת הכנסת טלי גוטליב, עקב התנגדותו לתיקון לחוק שירותי הדת היהודיים. באפריל 2025 התבטא כי יש להטיל מצור על עזה, "להרעיב את העזתים" ולאפשר יציאה לאזור הומניטרי בניהול ישראלי.

 חיים אישיים 
נשוי לנעמי, יועצת עסקית, אב לחמישה. מקיים אורח חיים דתי. מתגורר במזכרת בתיה והוא ממקימי "קהילת ישי" (ראשי תיבות: יחד שבטי ישראל) ביישוב.

 קישורים חיצוניים 




הערות שוליים

קטגוריה:עורכי דין ישראלים
קטגוריה:עובדי פרקליטות המדינה
קטגוריה:בוגרי הישיבה התיכונית שעלבים
קטגוריה:בוגרי ישיבת ההסדר שעלבים
קטגוריה:חברי הכנסת העשרים וחמש
קטגוריה:חברי הכנסת מטעם הליכוד
קטגוריה:ציונות דתית: חברי כנסת
קטגוריה:רמות מאיר: אישים
קטגוריה:מזכרת בתיה: אישים
קטגוריה:חברי הכנסת: משפטנים
קטגוריה:אישים ממוצא יהודי-לובי]
קטגוריה:ישראלים שנולדו ב-1972